《湘月　庚午冬杪，余将北行七芗，以余自署诗舲绘图为别，忽忽两载，搜箧展卷，视同影池之临，心有虚船之触矣》
清代·张祥河

牵船可住，甚吟身不系，还滞归棹。泖水波长正忆我，坐向天边春好。

划镜云开，将花潮上，夹岸多芳草。翠篷凝倚，远山对客能笑。

谁解洗净尘襟，停渔柳外，唱丝丝风晓。半剪吴淞待寄与，何处烟帆沙鸟。

梦逐矶温，愁催篴暮，极望生绵渺。红衣双桨，几时又趁斜照。

作者简介：（1785—1862）江苏娄县人，字诗舲。嘉庆二十五年进士，授内阁中书，充军机章京。道光间历户部郎中、河南按察使、广西布政使、陕西巡抚。在豫治祥符决口能始终其事。咸丰间，官至工部尚书。工诗词，善画山水花卉。有《小重山房集》。卒谥温和。